text: Predisposició d'ERC-MÉS a donar suport a l'aprovació definitiva del pressupost | Mataró Ràdio
  Dm, 29/03/2016 - 12:33
  ERC-MÉS està predisposada a donar suport a l'aprovació definitiva del pressupost municipal de 2016. Els republicans han presentat un centenar d'al•legacions. El portaveu, Francesc Teixidó, reivindica la responsabilitat del seu grup municipal que, assegura, vol arribar a un acord "perquè la ciutat tingui el pressupost que es mereix". Afegeix que, tan el govern com ells, han mostrat ganes sinceres d'arribar a un acord que permeti tirar endavant els números d'aquest any. Tot i això, posa en dubte que la confiança entre els dos socis de l'executiu sigui real i reivindica ERC-MÉS com el partit que pot contribuir a fer de frontissa per tirar endavant projectes de ciutat.
  Entre el centenar d'al•legacions que els republicans han presentat al pressupost i al PAM, destaca per exemple tirar endavant el Pla Estratègic d'Acció Social emmarcat en el pla Mataró 2020, un Pla d'Inclusió Social, desenvolupar la figura del regidor de barri, crear un Pla Estratègic del TecnoCampus, projectar una nova biblioteca a Cirera o avançar en la confluència de Mataró Ràdio i m1tv, entre d'altres. Pel que fa a la Festa al Cel, proposen que es cancel•li si no s'arriba a l'esponsorització del 80% de l'import total (520.000€). Per arribar a un acord, Teixidó diu que no hi ha esculls insalvables però sí prioritats a les quals ERC-MÉS no vol renunciar.
  El govern municipal, en minoria, necessita el suport d'almenys tres regidors de l'oposició per tirar endavant el pressupost. A banda d'ERC-MÉS (4 regidors), el PP (2 regidors) també està negociant amb el govern i també es mostra predisposat a votar favorablement als números de 2016. En l'aprovació inicial, celebrada el 17 de febrer, ERC-MÉS i el PP es van abstenir.